OBH 2414/ 1999.
Az állampolgári jogok országgyűlési biztosának jelentése
Előadó: Dr. Győrffy Zsuzsanna

A vizsgálat megindítása

Az állampolgári jogok országgyűlési biztosához telefonon bejelentés érkezett, hogy a Zirzen Janka Gyermekotthonból  két gyermek megszökött. A gyermekek állítása szerint  a gyermekotthonban megverték, majd onnan kizárták őket, nem volt hol aludniuk.

Az üggyel kapcsolatban  a gyermekotthonban helyszíni vizsgálatot tartottam, az intézmény igazgatójától az ügyre vonatkozó iratokat bekértem, azokat áttanulmányoztam.

A megállapított tényállás

A Zirzen Janka Gyermekotthonból 1999. május 6-án az esti órákban két gyermek megszökött, állításuk szerint az intézményben megverték őket. Egy közelben lakó férfi segítségét kérték, aki  a Fővárosi Önkormányzat Gyermek-és Ifjúságvédő Intézetének  1. számú Átmeneti Otthonába kísérte őket. A kiskorúak az éjszakát az átmeneti otthonban töltötték, másnap reggel pedig visszavitték őket a gyermekotthonba.

Az 1999. május 13-án lebonyolított helyszíni vizsgálat során és az áttanulmányozott  orvosi zárójelentésekből  megállapítottam, hogy  az egyik gyermek örökbefogadó, a másik nevelőszülőktől került állami gondoskodásba,  mindketten depressziós magatartászavarban szenvednek, súlyos beilleszkedési zavaraik vannak. Az adott gyermekotthon speciálisan magatartászavaros gyermekek gondozását, nevelését látja el.

A helyszíni vizsgálaton  munkatársaim mindkét gyermeket meghallgatták, ekkor egyikük sem utalt arra, hogy bántalmazták volna őket. Az intézmény igazgatója által beküldött gyermekekkel felvett " emlékeztető" - ben  " Gyuri bácsit " nevezik meg a gyerekek bántalmazóként. A helyszíni vizsgálaton bebizonyosodott, hogy ez a nevelő valóban vizes törölközővel verte a gyerekeket, de  a bántalmazások két évvel korábban történtek, a férfi már nem is dolgozik a gyermekotthonban. 

Az ügy jogszabály háttere

A Magyar Köztársaság Alkotmánya

67. § (1)  A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.

A vizsgálat megállapításai

A helyszíni vizsgálat és a bekért iratanyagok áttanulmányozása során megállapítottam, hogy a pszichésen sérült gyermekeket állapotuknak megfelelő  speciális gyermekotthonban helyezték el, ahol állapotuknak megfelelően pszichológus, pszichiáter foglalkozik velük, amikor szükséges, kórházi kezelésük is megoldott. Fizikai bántalmazásukat helyszíni vizsgálat során nem erősítették meg, szökésüket inkább a kalandvágy, unalom motiválta.

A fentiek alapján megállapítottam, hogy a kiskorúak alkotmányos jogai nem sérültek, ezért az állampolgári jogok országgyűlési biztosáról szóló 1993. évi LIX. törvény 17. § (1) bekezdése alapján a vizsgálatot lezárom.

Budapest, 2000. május 31.

Gönczöl Katalin